FÆLLES HOLDNING (EF) Nr. 4/95 fastlagt af Rådet den 20. april 1995 med henblik på vedtagelse af Europa-Parlamentet og Rådets afgørelse om at gøre 1996 til Det Europæiske År for Livslang Uddannelse (95/C 130/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 126 og 127,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 B (4),

og ud fra følgende betragtninger:

Det Europæiske Råd i Bruxelles (den 10. og 11. december 1993) noterede sig Kommissionens forslag i hvidbogen om vækst, konkurrenceevne og beskæftigelse; uddannelse kan bidrage til gennemførelse af økonomiske og sociale forandringer og til bekæmpelse af arbejdsløshed; proklamering af »et europæisk uddannelsesår« som foreslået i hvidbogen vil kunne være et signal til at markere de væsentlige krav og de langsigtede mål på uddannelsesområdet inden for Fællesskabet;

1996 bliver det første hele år, hvor handlingsprogrammet LEONARDO DA VINCI, vedtaget ved afgørelse 94/819/EF (5), og handlingsprogrammet SOCRATES, vedtaget ved afgørelse 95/. . ./EF (6), som udgør anden generation af Fællesskabets programmer på uddannelsesområdet, kommer til at fungere fuldt ud;

strukturfondene og navnlig Den Europæiske Socialfond samt fællesskabsinitiativerne i forbindelse hermed, bl. a. initiativerne Adapt (7) og Emploi (8), bidrager til at sikre uddannelser af høj kvalitet;

en konstant tilpasning af uddannelsessystemerne til de nye krav er en opgave af strategisk betydning for Europa, fordi den europæiske økonomis konkurrenceevne og stabiliteten i den europæiske samfundsmodel er baseret på viden, knowhow og fælles grundlæggende opfattelser; erhvervsuddannelsernes tiltrækningskraft og prestige er i høj grad betinget af, at almen uddannelse og erhvervsuddannelse anerkendes som ligeværdige, og at faglært beskæftigelse nyder samfundsmæssig respekt;

livslang indlæring bliver af afgørende betydning for at sikre den enkeltes personlige udfoldelsesmuligheder ved at bibringe ham eller hende værdier som solidaritet og tolerance og samtidig fremme inddragelsen i den demokratiske beslutningsproces; den er ligeledes væsentlig for at forbedre beskæftigelsesmulighederne på lang sigt; hvidbogen om vækst, konkurrenceevne og beskæftigelse understreger, at uddannelse uundgåeligt vil bidrage til at sætte skub i den økonomiske vækst, til genskabelse af konkurrenceevnen og til genoprettelse af et højt beskæftigelsesniveau;

ifølge ovennævnte hvidbog vil det store antal arbejdspladser, der forventes skabt inden år 2000, få nye faglige karakteristika på grund af den teknologiske udvikling inden for den audiovisuelle sektor og informationssamfundet, som gør videreuddannelse og en tilpasning af grunduddannelsen påkrævet;

det er værd at lægge mærke til, at visse uddannelsestilbud f. eks. fra folkeuniversiteter, institutioner for voksenundervisning og åbne universiteter, får stadig større betydning, og det må i den forbindelse sikres, at alle borgere får mulighed for at nyde godt af disse tilbud, som er nødvendige;

udviklingen af livslang uddannelse bør navnlig sigte mod den bedst mulige udnyttelse af de foreliggende evner, mod bekæmpelse af social udstødelse, mod at tilbyde unge piger og kvinder et bredt udvalg af erhvervsmuligheder og mod at bidrage til at formindske forskellene mellem regionerne;

en videreuddannelse, som giver udsigt til beskæftigelse, kan desuden medvirke til løsningen af visse sociale problemer;

i forbindelse med de projekter, medlemsstaterne gennemfører på nationalt plan, de mange initiativer, der tages på regionalt og lokalt plan, Den Europæiske Unions programmer og initiativer samt de aktioner, som Europarådet og andre internationale organisationer, der er aktive på uddannelsesområdet, har iværksat, bør der ske en gensidig udveksling af erfaringer og oplysninger;

fjernundervisnings- og selvstudieordninger, verdensomspændende netværk (navnlig computernetværk), interaktiv kommunikation mellem lærere indbyrdes og mellem lærere og elever under indlæringen kan sammen med informationsinfrastrukturerne spille en vigtig rolle i forbindelse med den livslange indlæring; de internationale netværk er særligt egnede til sprogindlæring, og integrering af disse systemer i den livslange indlæringsproces lettes af en velfunderet grunduddannelse;

afholdelse af et europæisk år for livslang uddannelse er et led i den handlingsplan til bekæmpelse af arbejdsløsheden, som Det Europæiske Råd har vedtaget; som følge af tilknytningen til dette initiativ kan målene for det europæiske år bedst nås på fællesskabsplan; det europæiske år underbygger i overensstemmelse med subsidiaritetsprincippet medlemsstaternes politik og praksis på området;

den 20. januar 1995 blev der vedtaget en »modus vivendi« mellem Europa-Parlamentet, Rådet og Kommissionen vedrørende gennemførelsesforanstaltningerne til retsakter vedtaget efter fremgangsmåden i traktatens artikel 189 B;

i denne afgørelse fastlægges der for hele progammets varighed en finansieringsramme, der som omhandlet i punkt 1 i Europa-Parlamentet, Rådet og Kommissionens erklæring af 6. marts 1995 (9) udgør den grundlæggende reference for budgetmyndigheden som led i den årlige budgetprocedure -

TRUFFET FØLGENDE AFØRELSE:

Artikel 1

1. Året 1996 gøres til Det Europæiske År for Livslang Uddannelse.

2. I Det Europæiske År for Livslang Uddannelse iværksættes der oplysnings-, bevidstgørelses- og reklamekampagner om mulighederne for erhvervsuddannelse livet igennem. Formålet hermed er at fremme menneskers personlige udvikling og initiativ, deres integration i arbejdslivet og i samfundet, deres deltagelse i den demokratiske beslutningsproces og deres evne til at tilpasse sig økonomiske, teknologiske og sociale forandringer. Kampagnerne vil blive tilrettelagt i 1995.

Artikel 2

Det Europæiske År har følgende temaer:

1) Betydningen af en almen uddannelse af høj kvalitet, der er åben for alle uden nogen form for diskriminering, herunder udvikling af evnen til selvstændig indlæring som forberedelse til den livslange uddannelse.

2) Fremme af erhvervsuddannelse, således at alle unge opnår de kvalifikationer, som er en forudsætning for en harmonisk overgang til arbejdslivet og grundlaget for den senere personlige udvikling, for tilpasning til arbejdsmarkedet samt for lige muligheder for mænd og kvinder.

3) Fremme af videreuddannelse som en naturlig fortsættelse af skoleuddannelsen og den grundlæggende erhvervsuddannelse under hensyntagen til de nye krav, som arbejdslivet og samfundet stiller, og idet uddannelsens kvalitet og gennemsigtighed sikres.

4) Motivation af borgerne til at uddanne sig hele livet igennem og udvikling af uddannelserne, så de henvender sig til de persongrupper, som hidtil kun har haft liden eller slet ingen gavn af dem, selvom de har særligt behov for den, navnlig unge piger og kvinder.

5) Fremme af et bedre samarbejde mellem uddannelsesinstitutionerne og erhvervslivet, navnlig de små og mellemstore virksomheder.

6) Bevidstgørelse af arbejdsmarkedets parter hvad angår betydningen af, at der skabes nye muligheder for livslang uddannelse med henblik på den europæiske konkurrenceevne og en arbejdskraftintensiv økonomisk vækst.

7) Fremme af forældrenes forståelse af betydningen af børns og unges uddannelse set i den livslange indlærings perspektiv, samt af den rolle, de kan spille i den forbindelse.

8) Udvikling af den europæiske dimension i grunduddannelse og videreuddannelse; fremme af den gensidige forståelse og mobiliteten i Europa samt af et europæisk uddannelsespolitisk samarbejdsområde; fremme af de europæiske borgeres forståelse af Den Europæiske Unions virke, navnlig for så vidt angår anerkendelsen af eksamensbeviser og kvalifikationer afhængig af medlemsstaternes uddannelsessystemer samt fremme af sprogkundskaberne.

Artikel 3

1. De i artikel 1, stk. 2, omhandlede aktioner omfatter generelle og tematiske arrangementer, udarbejdelse og formidling af oplysninger samt undersøgelser og meningsmålinger. De er nærmere beskrevet i bilaget. Ved udvælgelsen af de aktioner, der er nævnt i afsnit B i bilaget, vil navnlig de blive foretrukket, som i praksis viser fordelene ved uddannelse, som fremhæver uddannelsesaktionernes rolle i den livslange uddannelse, som tilskynder arbejdsgiverne til at bidrage til at sikre en grunduddannelse og en videreuddannelse, som belyser det internationale samarbejdes bidrag, og som formidler resultaterne af Fællesskabets foranstaltninger.

2. Andre eksisterende initiativer på uddannelsesområdet, der kan bidrage til at realisere Det Europæiske Års mål, bør udnyttes optimalt.

Artikel 4

Kommissionen har ansvaret for gennemførelsen af denne afgørelse.

Kommissionen bistås af et rådgivende ad hoc-udvalg, der består af to repræsentanter for hver medlemsstat, og som har Kommissionens repræsentant som formand

Kommissionens repræsentant forelægger udvalget et udkast til de foranstaltninger, der skal træffes i medfør af afsnit A, B og C i bilaget. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 5

1. Hver medlemsstat udpeger et eller flere organer, der på nationalt plan er ansvarligt for udvælgelse, koordinering og gennemførelse af de aktioner, der er omhandlet i denne afgørelse.

2. Medlemsstaterne fremsender deres ansøgninger om finansiel støtte til de aktioner, der planlægges i medfør af afsnit B i bilaget, til Kommissionen.

3. Kommissionen træffer afgørelse om de aktioner, der er omhandlet i afsnit A og B i bilaget, efter proceduren i artikel 4. Kommissionen sørger for en ligelig fordeling mellem medlemsstaterne og mellem de forskellige uddannelsesområder.

Artikel 6

1. Finansieringsrammen for gennemførelsen af dette program er for den i artikel 1 nævnte periode fastsat til 8 mio ECU.

2. De årlige tildelinger godkendes af budgetmyndigheden inden for de finansielle overslag.

Artikel 7

Kommissionen sørger i samarbejde med medlemsstaterne for sammenhængen og komplementariteten mellem de i denne afgørelse omhandlede aktioner og andre fællesskabsaktioner, navnlig programmerne LEONARDO DA VINCI og SOCRATES

Artikel 8

Kommissionen forelægger senest den 31. december 1997 en rapport for Europa-Parlamentet, Rådet, Det Økonomiske og Sociale Udvalg og Regionsudvalget om gennemførelsen, resultaterne og den samlede evaluering af de aktioner, der er omhandlet i nærværende afgørelse.

Artikel 9

Denne afgørelse offentliggøres i De Europæiske Fællesskabers Tidende. Den får virkning fra dagen for offentliggørelsen.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT nr. C 287 af 15. 10. 1994, s. 19.

(2) Udtalelse afgivet den 23. november 1994 (EFT nr. C 397 af 31. 12. 1994, s. 15).

(3) Udtalelse afgivet den 16. november 1994 (endnu ikke offentliggjort i Tidende).

(4) Europa-Parlamentets udtalelse af 16. marts 1995 (endnu ikke offentliggjort i Tidende, Rådets fælles holdning af . . .(endnu ikke offentliggjort i Tidende) og Europa-Parlamentets afgørelse af...(endnu ikke offentliggjort i Tidende).

(5) EFT nr. L 340 af 29. 12. 1994, s. 8.

(6) EFT nr. L . . .

(7) EFT nr. C 180 af 1. 7. 1994, s. 30.

(8) EFT nr. C 180 af 1. 7. 1994, s. 36.

(9) EFT nr. C . . .

BILAG

ARTEN AF DE AKTIONER, DER ER OMHANDLET I ARTIKEL 1, STK. 2

A. Aktioner i forbindelse med Det Europæiske Års temaer, der udelukkende finansieres over Fællesskabets budget

1. a) afholdelse af møder på europæisk plan

b) afholdelse af møder i de enkelte medlemsstater for at fremhæve det europæiske samarbejdes bidrag.

2. Informations- og reklamekampagner på fællesskabsplan, der omfatter følgende:

a) udformning af et logo og et slogan for Det Europæiske År (1)

b) udarbejdelse af oplysninger vedrørende projekter, der angår Det Europæiske Års temaer og er af fællesskabsinteresse med henblik på at stimulere offentlighedens interesse, samt vedrørende aktioner på nationalt og regionalt plan

c) samarbejde med medierne

d) afholdelse af konkurrencer på europæisk plan, der fremhæver resultater og erfaringer i forbindelse med Det Europæiske Års temaer.

3. Andre aktioner

Opinionsundersøgelser og andre undersøgelser navnlig med henblik på bedre at identificere forskellige befolkningsgruppers forventninger i relation til Det Europæiske Års temaer og den måde, hvorpå Unionen kan leve op hertil; evalueringsundersøgelser af resultaterne af Det Europæiske År.

B. Aktioner i forbindelse med Det Europæiske Års temaer, der samfinansieres over Fællesskabets budget

De aktioner, de nationale myndigheder foreslår i forbindelse med Det Europæiske År, kan alt efter det enkelte tilfælde samfinansieres over Fællesskabets budget i et omfang af indtil 50 % af omkostningerne. Disse aktioner kunne bl. a. vedrøre

a) nationale og regionale arrangementer omkring Det Europæiske Års temaer

b) informering og formidling af eksempler på god praksis

c) uddeling af priser og afholdelse af konkurrencer på nationalt og regionalt plan.

C. Aktioner, hvortil der ikke ydes finansiel støtte over Fællesskabets budget

Frivillige aktioner, der gennemføres af offentlige eller private initiativtagere, og som bl.a. omfatter tilladelse til at anvende Det Europæiske Års logo og prioriterede temaer i forbindelse med reklamekampagner og andre arrangementer.

(1) Det forudsættes, at personer med tilknytning til undervisnings- og uddannelsesinstitutioner vil blive foretrukket med henblik på præsentationen af projekterne.

RÅDETS BEGRUNDELSE

I. INDLEDNING

1. Ved skrivelse af 29. september 1994 forelagde Kommissionen et forslag til Europa-Parlamentet og Rådets afgørelse om et europæisk uddannelsesår - livslang uddannelse (1996).

2. Det Økonomiske og Sociale Udvalg, Regionsudvalget og Europa-Parlamentet afgav udtalelse om forslaget henholdsvis den 23. november 1994 (1), den 16. november 1994 (2) og den 16. marts 1995 (3).

3. På baggrund af disse udtalelser forelagde Kommissionen et ændret forslag til afgørelse den 31. marts 1995 (4).

4. Rådet fastlagde den . . . 1995 en fælles holdning i overensstemmelse med traktatens artikel 189 B.

II. FORMÅLET MED FORSLAGET

Formålet med forslaget er først og fremmest at få iværksat informations- og reklamekampagner til fremme af livslang uddannelse og at gøre 1996 til »Det Europæiske År for Livslang Uddannelse«.

1. GENERELLE BEMÆRKNINGER

Kommissionens forslag tager sigte på at få den europæiske offentlighed til at forstå betydningen af livslang uddannelse som et nøgleelement i forbindelse med den enkeltes personlige udvikling. Det tager tillige sigte på at fremme etableringen af et bedre samarbejde på forskellige niveauer mellem uddannelsesinstitutionerne og virksomhederne og at bidrage til at skabe et uddannelsespolitisk samarbejdsområde gennem indbyrdes anerkendelse i såvel uddannelses- som erhvervssektoren af eksamensbeviser og indførelse af en europæisk dimension i de almene og erhvervsfaglige uddannelser, samtidig med at der tilstræbes en større ligestilling, bl. a. mellem kvinder og mænd, i forbindelse med adgangen til uddannelse.

Rådet har i sin fælles holdning bevaret essensen i Kommissionens forslag, men har foretaget de ændringer, som det fandt absolut nødvendige.

2. SÆRLIGE BEMÆRKNINGER

(der henvises i det følgende til teksten i den fælles holdning)

2.1. Ændringer, som Rådet har foretaget i Kommissionens ændrede forslag

De væsentligste ændringer, som Rådet har foretaget i Kommissionens ændrede forslag, vedrører følgende:

a) Bevillingsrammen (artikel 6)

Rådet har i overensstemmelse med erklæringen fra Europa-Parlamentet, Rådet og Kommissionen af 6. marts 1995 om opførelse af finansielle bestemmelser i retsakter, affattet en ny artikel 6, hvori bevillingsrammen fastsættes til 8 mio. ECU, som svarer til beløbet i Kommissionens finansieringsoversigt. Der er endvidere blevet indsat en ny betragtning herom som sidste betragtning.

b) Årets temaer

Rådet har udbygget indholdet i artikel 2, således at der fastsættes otte temaer, der omfatter og udbygger de fire målsætninger i Kommissionens oprindelige forslag.

2.2. Europa-Parlamentets ændringsforslag

I. Ændringsforslag fra Europa-Parlamentet, som Kommissionen har overtaget

Kommissionen har i sit ændrede forslag helt eller delvis overtaget 28 af Europa-Parlamentets 39 ændringsforslag.

a) Ændringsforslag fra Europa-Parlamentet, som Rådet har overtaget

Rådet har accepteret 25 af Europa-Parlamentets ændringsforslag helt eller delvis eller med en ændret formulering eller i visse tilfælde ved at følge ånden i forslagene. Det drejer sig om følgende ændringsforslag: nr. 1, 2, 3, 4, 5, 6, 7, 8, 9, 12, 15, 16, 17, 18, 20, 40, 24, 27, 41, 30, 32, 34, 35, 36 og 38.

b) Ændringsforslag fra Europa-Parlamentet, som Rådet ikke har fulgt

Rådet har ikke kunnet følge ændringsforslag nr. 10, 11, 21, 22, 28 og 33, da de ikke overholder nærhedsprincippet.

Ændringsforslag nr. 13: ny betragtning, som omhandler en finansieringsoversigt, der ajourføres på grundlag af det foreløbige budgetforslag for 1996

Rådet finder dette ændringsforslag forældet, eftersom budgetmyndigheden allerede vil have fået det foreløbige budgetforslag for 1996 forelagt, inden afgørelsen om det europæiske uddannelsesår vedtages. Endvidere er ændringsforslaget overflødigt på baggrund af sidste betragtning i den fælles holdning, hvori der henvises til den årlige budgetprocedure og til den bevillingsramme, der fastsættes i afgørelsen.

Ændringsforslag nr. 14: vedrørende artikel 1, stk. 2; ændringen tager sigte på en præcisering af udtrykket »livslang«

Rådet er af den opfattelse, at denne ændring kun vedrører den tyske udgave af afgørelsen, og at udtrykket i teksten til den fælles holdning under alle omstændigheder er tilstrækkeligt til at imødekomme det ønske, der ligger bag ændringsforslaget.

Ændringsforslag nr. 25 og 26: vedrører artikel 4; ændringen går på overholdelsen og fortolkningen af bestemmelserne i »modus vivendi«-aftalen af 20. december 1994 mellem Europa-Parlamentet, Rådet og Kommissionen og gennemførelsesforanstaltningerne til retsakter vedtaget efter proceduren i traktatens artikel 189 B

Rådet finder, at næstsidste betragtning i den fælles holdning (som i øvrigt er i overensstemmelse med Europa-Parlamentets ændringsforslag nr. 12) imødekommer det ønske, der ligger bag ovennævnte to ændringsforslag.

Ændringsforslag nr. 39: vedrører bilaget, afsnit B, litra b); ændringen tager sigte på at lade aktioner til informering og videreformidling af eksempler på god praksis udgå blandt de aktioner i forbindelse med Det Europæiske Års temaer, der samfinanieres over Fællesskabets budgetRådet er af den opfattelse, at sådanne aktioner helt klart udgør en ekstra gevinst, og det har derfor forkastet Europa-Parlamentets ændringsforslag.

II. Ændringsforslag fra Europa-Parlamentet, som Kommissionen har overtaget, men som Rådet ikke har fulgt

Ændringsforslag nr. 23: vedrører artikel 3; ændringen tager sigte på at ændre stk. 2 og indsætte et stk. 3 med det formål bedre at præcisere, hvilken prioritering der vil blive lagt til grund ved udvælgelsen af de aktioner, der er nævnt i afgørelsens artikel 1Rådet vil gerne gøre opmærksom på, at indholdet af dette ændringsforslag i det mindste delvis allerede indgår i artikel 2 og 3 i den fælles holdning, og finder derfor, at ændringsforslaget vil være overflødigt, som det er formuleret.

Ændringsforslag nr. 31: vedrører et nyt stykke i artikel 7 i den fælles holdning, ifølge hvilket Kommissionen og medlemsstaterne skal inddrage arbejdsmarkedets parter og i givet fald de regionale og lokale myndigheder i gennemførelsen af aktiviteterne i forbindelse med Det Europæiske ÅrRådet ser sig ikke i stand til at følge dette ændringsforslag med den begrundelse, at det sætter spørgsmålstegn ved nærhedsprincippet.

Ændringsforslag nr. 37: vedrører bilaget, afsnit A, punkt 2; ændringen tager sigte på at indsætte et nyt litra om udstedelse af et certifikat til deltagere i aktiviteter som led i Det Europæiske År som bevis på, at de har deltagetRådet finder det ikke hensigtsmæssigt at følge dette ændringsforslag.

(1) EFT nr. C 397 af 31. 12. 1994, s. 15.

(2) EFT nr. C . . .

(3) Endnu ikke offentliggjort i Tidende.

(4) Endnu ikke offentliggjort i Tidende.